Ich, Henmann von Rinach, ritter, tuͦn kunt allermenglichem mit disem brieffe, als die ersamen, geistlichen bruͦder, der gardian und covente des closters ze den Barfuͦssen ze Kùngesvelde, minē lieben oͤhem, hnˀ Johansen Richen von Richenstein, ritter, gewert und bezalt hand hundert guldin an goͤlde, guͦter und genemer, und ouch damitte abgeloͤset und gekoufft
hand, die fùnff guldin geltz jerlicher zinsen, so si miner lieben muͦmen, frow Cilien von Rinach, seligen, vor ziten und sidher frow Briden von Rinach, miner swester, und ouch
dem egeñt₎ hnˀ Johansen, minē oͤhem, von mines geheisses willen und gunstes wegen geben und gezinset hand, ✳ das ich da als ein rechter, natùrlicher erbe der egeñt₎ miner
muͦmen, frow Cilien von Rinach, seliger gedeͣchtnisse, zuͦ der selben ablosunge und widerkouffe minen gunst und guͦten willen geben hab und gib ouch die also darzuͦ mit urkùnde dirre geschriffte. ✳ ich sag ouch die selben bruͦder, den gardian und covente des egeñt₎ closters ze Kùnigsvelde, und alle ir nachkomen der selben fùnff guldin geltz
und ouch der hundert guldin houptguͦtes und dar zuͦ aller der rechten, vorderungen und ansprach, so ich daran gehept han, haben soͤlte oder moͤchte, fùr mich und alle min
erben und nachkomen fry, quit, ledig und losz. und hab gelopt by guͦten trùwen fùr mich und alle min erben, sy ir nachkomē noch closter, noch niemant von iren
wegen von der egeñt₎ fùnff guldin geltz oder hundert guldin houptguͦtes wegen niemer me ze bekùmberende noch die an sy ze vorderende, weder mit gerichte, geistlichē
noch weltlichem, heimlich noch offenlich, indeheine wise. es ist ouch ze wissende, als der houptbriefe, so vor ziten ùber die obgeñt₎ fùnff guldin geltes geschriben und
geben wart, verloren ist. darūbe sich ouch der obgen̄t, min oͤhem, hrˀ Hans Rich, gegen den obgeñt₎ Barfuͦssen, iren nachkomen und closter verbunden, gelopt und verheissen hat fùr sich, sin erben und nachkomen, ob das were, das sich deheinest erfunde, das der selbe houptbriefe von ime, der obgeñt₎ miner swester, von mir oder jemant
anders von ùnser wegen verkoufft oder vergabet were, oder ob er in kùnfftigen ziten deheinest fùnden wurde und den egeñt₎ Barfuͦssen, iren nachkomē und covente davon dehein kumber, kost oder schade, keme oder ufferstùnde, das denne der selbe hˀre Hanns, min oͤhem, sy, ir nachkomen und covente von allem kosten behuͤten, lidigen und loͤsen solle,
als ouch das und anders ein versigelter briefe, so vor des schultheissen gerichte der stat Basel daruber erkent und geben ist und ich darūbe gelesen und verhoͤret hab, voͤlliklicher inn hat und meldet, das da ich, der vorgeñt Henman von Rinach, ritter, ouch gelopt und versprochen hab mit miner trùwe in eydes wise, gelobe und versprich ouch
wissencklich mit disem briefe, fùr mich, alle min erben und nachkomen, die ich vestiklich harzuͦ veͤrbinde, die egen̄t₎ Barfuͦssen, ir nachkomen und covente von allem kosten
und schaden, in den si von der egeñt₎ fùnff guldin geltz, hundert gùldin houptguͦtes oder von des briefes wegen, so sy wiset, kement oder komen moͤchtent, wie oder inwelhen wege sich das gefuͦgte, ze glicher wise als sich der vorgenant hrˀ Hanns Rich, min oͤhem, gegen inen das gelopt, versprochen und verschriben hat, ze tuͦnde
ungevarlich, ouch mit den fùrworten und gedingen, ob sich gefuͦgte, das die obgeñt₎ Barfuͦssen, ir nachkomē oder covente der egeschr₎ sache halb deheinen
gebresten, kosten oder schaden empfiengent oder littend und ich mich widerete inen den uff ze kerende, so es an mich ervorderet wurde, das denne den selben
Barfuͦssen, iren nachkomen und wer inen des helffen wil mit fryem urloube erlòubet sye und sin soͤlle mich, den egeñt₎ Henmā von Rinach, alle min erben
und alles ùnser guͦt, ùnser lùt und der guͦt an ze griffende und ze bekùmberende mit gerichte, geistlichem oder weltlichem, oder aͤne gerichte, wie inen das
aller beste fuͤget, ane ùnsern zorn, also lang untz das inen umbe soͤlichen gebresten, kosten oder schaden ein wandel beschickt mit dem kosten und schaden,
so si soͤliches angriffendes halb hettent oder empfiengent. darūbe ouch iren schlechten worten ze geloubende sin sol aͤne ander kuntschaffte ze tuͦnde. hie
vor sol ùns nuͦt schirmen noch fristen kein fryheit noch recht, geistlichs noch weltlichs, weder lantrecht, stettrecht noch burgrecht, noch kein ding ùberal, noch
das recht, das da sprichet ein gemein verzihunge, verfahe nit, es gunge denn vor ein sunder. und ze einem stetten, waren urkùnde aller vorgeschr₎ dingen, so hab ich,
Henman von Rinach, ritter, obgenant, min eigen ingesigele gehenckt an disen brieffe, der geben wart an sant Valentins tag, des heiligen marterers, des jares,
do man zalte von Cristi gebùrte thusent vierhundert und sechszehen jare.